Tribunalul Prahova a menținut decizia de eliberare luată de Judecătoria Ploiești în luna august, în ciuda unei contestații formulate de procurorii DNA.

Judecătorii au considerat că "Pinalti" se poate reintegra în societate după cele 297 de zile de detenție, la care se adaugă 235 de zile în arest preventiv, informează News.ro. Gheorghe Ștefan avea de executat o pedeapsă de 1.278 de zile în închisoare.

Aceeași sursă informează că fostul patron de club a plâns în fața completului care a decis eliberarea condiționată și a afirmat că își asumă faptele, le regretă și nu va mai comite altele asemănătoare.

Gheorghe Ștefan are două condamnări la activ: una de 6 ani de închisoare cu executare în "Dosarul Microsoft" și o alta, de trei ani de închisoare cu executare în dosarul privind finanțarea ilegală a Partidului Democrat Liberal.

Prin acordul de recunoaștere a vinovăției din dosarul privind finanțarea ilegală a PDL, Gheorghe Ștefan a putut cere contopirea pedepselor și eliberarea condiționată.